**„НАРОДНО ЧИТАЛИЩЕ КОНСТАНТИН ВЕЛИЧКОВ-1979“ - СОФИЯ**

**ОТЧЕТЕН ДОКЛАД НА НАСТОЯТЕЛСТВОТО**

**ЗА ДЕЙНОСТТА НА ЧИТАЛИЩЕТО ПРЕЗ 2019 г.**

Уважаеми членове на Общото събрание на „Народно читалище Константин Величков-1979“,

Дами и господа,

С настоящия доклад се отчитаме пред вас, членовете на Общото събрание – Върховен ръководен орган за всяко българско читалище, поредната 40 година от учредяване на нашето читалище, изминала в спокойна, ритмична и ползотворна работа.

През изминалата година настоятелството е провело 6 редовни протоколирани заседания. На тези срещи са вземани аргументирани решения за дейността на читалището през изминалата 2019 година, свързани с работата в школите и на администрацията, участията на децата от школите във фестивали, конкурси, концерти и други публични изяви. Гласувани са всички необходими разходи, съобразени с гласувания от Общото събрание бюджет по отношение на заплати, осигуровки, ремонти както и присъщите за нашата цялостна дейност приходи и разходи.

Както всяка година козметични, освежителни ремонти и поддръжка на сградите бяха направени и пре иминалата година.

Сградата обаче има своите конструктивни проблеми, които се разрастнаха през месец август на миналата година. Сградата продадна леко откъм северозападната си част и това предизвика леки цепнатини откъм пропадната част. Спешни мерки с цел отсраняване на проблема бяха предприети. Столична община в лицето на кмета на града, Столичен общински съвет както и кмета на район Люлин, бяха уведомени за създалата се ситуация. Последваха няколкократни срещи с кмета на район Люлин, главния архитект на района, както и служители от съответната община. Бяха назначени огледи, с последвал констуктивен протокол за необходимостта от ремонт на сградата. Читалищното настоятелство от своя страна също назначи оглед от независими специалисти, за да може да бъде в помощ на общинските решения. В становището си независимите специалисти дадоха и приблизителна стойност на средствата, които ще бъдат необходими за извършване на ремонта заедно с проекта, която тогава възлизаше на 54 хил. лева. За читалището тази сума е непосилна и ние продължихме да организираме срещи със служителите на Столична община община Люлин. Търсим начин да решим този проблем за читалището, тъй като сигурността на децата, родителите им, хората, които посещават читалището и неговите служители е на първо място. Трудно обаче се намират средства за дейности от този род! Надяваме се, че на неободимостта от действия ще се обърне внимание и скоро ще бъдат предпиети мерки за осъществяването ремонта на сградата.

Следва кратък преглед читалищната дейност:

**Библиотека с библиотекар г-жа Райна Андонова**

 Библиотеката е културно-образователен и справочно-информационен център в район „Люлин”. Обслужват се над 60 000 потенциални читатели от микрорайоните на комплекса. Тя разполага с 14 938 тома от всички отдели на знанието. През 2019 г. са набавени 155 т. нови документи от художествена, детска и специализирана литература. Това бе осъществено чрез участие в национален проект по Програмата „Българските библиотеки – съвременни центрове за четене и информираност” и с финансовата подкрепа на Министерството на културата в размер на 1032 лв. Закупени бяха книги от 12 водещи издателства: „Хермес”, „Персей”, „Софт Прес”, „Дамян Яков”, „Световна библиотека”, „Колибри”, „Бард”, „Сиела Норма”, „ПАН”, „Фют”, „Изток-Запад” и „Златното пате” на обща стойност 1147,32 лв. Читателите през 2019 г. са 315, от които 92 са под 14 години. Посещенията в библиотеката са се повишили на 8268, от тях в кът-читалня са 2987. Заетите библиотечни документи също са нараснали на 8451 тома. Покачване се наблюдава на показателите читаемост, посещаемост и обръщаемост. С читалищни средства бе извършен годишен абонамент на 13 заглавия периодични издания на български език на стойност 708,93 лв и 6 заглавия списания и бюлетини на английски и немски език от Европейския офис за публична администрация – Брюксел безвъзмездно. За поредна година от фирма „Доби-прес” се получаваше като дарение в-к „Монитор”, който има своите читатели в региона. Библиотеката разполага с две компютърни конфигурации и има постоянен интернет за всички читатели и посетители в читалището. Библиотечният софтуер се поддържа от фирма „Софтлиб” на абонаментен принцип и продължава изграждането на електронния каталог на книгите. Извършени са 33 мероприятия от културно-масов характер. Продължава работата в тясна връзка и контакт с общината, читалищата от района и областта и филиала на Столична библиотека, както и с други културни институции, издателства и центрове. Читалищната библиотека участва активно в културния афиш на община „Люлин” със своите вътрешно-библиотечни и масови мероприятия, като литературни вечери и утра, обсъждания на книги, викторини, лектории, изложби на рисунки в Детския отдел по любими книги, тематични кътове и витрини във връзка с бележити дати и годишнини и изработване на табла и проекти от участниците в читалищните школи.

 Със своята целогодишна дейност библиотеката с успех изпълнява ролята си на съвременен център за четене и информираност и мисията си на хранител и разпространител на книжовна култура. Нейна основна цел е по-пълноценно и всестранно задоволяване на читателските интереси и търсения и превръщането й в духовно средище и възможност за дискусии и мнения на обществеността.

**Детска езикова школа с ръководители г-жа Аделина Георгиева и г-жа Ивелина Янкова**

Обучението на децата е организирано в учебни блокове от 90 мин., два пъти седмично, общо 120 уч. часа годишно.

Обучението на учениците се извършва спрямо конкретните нужди на учениците за всеки урок. Представянето на учебния материал е интерактивно – чрез диалогови ситуации, ролеви игри, песни, карти и други. Най-малките ни ученици неусетно разбират, че ученето е лесно. По време на обучението децата изграждат умения за себепредставяне, изразяване на емоции, работа в групи, създаване и поддържане на приятелства и др. В часовете са включени теми за известни учени и писатели, екология, география, космос и забележителностите. Проектите, по които работеха децата са „Нова Година у нас и по света“, Проект "Васил Левски“, "Най –влиятелните жени в историята на Англия", проект "Великобритания" и проект "Изненада";

В образователните часове се провеждат работилнички, свързани с известни празници в България и Великобритания – като празника на Хелоуийн и Рождество Христово. Изработват се характерни украси и символи за съответния празник, които остават за спомен на учениците.

**Детска английска забавачка с преподаватели г-жа Ивелина Янкова, г-жа Виктория Гълъбова, г-ца Станислава Андонова, г-жа Юлияна Парашкевова, г-жа Гергана Борисова и г-жа Антоанета Ангелова.**

 През учебната 2018/19 година в Детската школа по езици и изкуства се обучаваха деца на възраст над три години.Учебните занимания , които включват английски език, музика, рисуване,театрално изкуство и общообразователната подготовка на децата, се провеждат сутрин.В следобедната група остават деца , чиито родители са с целодневни ангажименти.Освен постоянно присъстващите деца по време на училищните ваканции школите се посещават и от по-големи деца и бивши възпитаници на читалището.

 През учебната година се организираха две тържества- Коледно, с участието на дядо Коледа, и тържество по повод приключване на учебната година, в които децата показаха не само придобитите знания и умения, но и своята артистичност и индивидуалност.

 През летния период юни-юли 2019 година в лятната програма на школата се включиха и деца от 1-2ри клас. Сутрешната програма включваше готварство,цветарство, обща подготовка и свободни занимания.Следобедните занимания включваха английски език, рисуване, театрални дейности , приложно изкуство и игри на открито. Тази програма предизвика интерес както при децата така и при родителите.

 Благодарение на усилията и всеотдайността на специалистите работещи с децата се откриват таланти в дадена насока- рисуване, музика, езици. Tези открити таланти насърчават децата да продължат развитието си в школите на читалището за по-големи деца.

**Детска музикална школа с преподаватели: г-жа Розамира Комитова – пиано, г-жа Юлияна Парашкевова – китара и г-жа Соня Златанова – солфеж.**

През изминалата година в детската музикална школа се обучаваха 19 деца по пиано. Учениците на г-жа Комитова участваха в Международен конкурс Вивапиано през април месец, където се явиха 2 деца и спечелиха две втори награди и една специална награда; децата участваха още в четири концерта на Сдружение „Педагози - музиканти“; в ежегодния конкурс на Съюза на софийските народни читалища се явиха 5 деца от школата по пиано. Нашите малки пианисти се представиха отлично и завоюваха 4 първи места и 4 специални награди и една втора награда. Музикалната школа, както всяка година, проведе заключителния концерт на класа в залата на прекрасните ни колеги и приятели от читалище „Андрей Стоянов“ както и Новогодишния концерт в уютната зала на читалището ни.

**Детска школа по изобразително изкуство с ръкиводител** **г-жа Виктория Гълъбова**

През изминала година в школата се обучаваха 16 деца от различни възрасти. Към летните занимания на Детската английска забавачка се организираха допълнителни часове по рисуване, в които участваха по-големите деца в следобедните часове.

През цялата година рисунките на децата красят фоайетата на читалището, a малките художници творят на различни теми. Часовете в курса дават възможност на участните да се себеизразяват и развиват по свой индивидуален начин, дават воля на чувствата и въоражението си. Ежегодно децата участват в изложбата, организирана от Сдружението на софийските народни читалища, където и тази година те се представиха отлично. През месец юни беше организиран Пленер на тема „Лятна мечта“, на който децата твориха и играха на воля. През месец декември децата от школата изработиха поздравителни коледни картички, които бяха разпратени до кмета на община Люлин, до отдел „Култура“ – Община Люлин, до “Културен център” – Люлин, до филиала на Столична библиотека – Люлин, до клона на БДСК – Люлин, до ТП НАП Люлин, както и до Настоятелствата на читалища „Роден край“, „Никола Вапцаров“, „Славянска Беседа“, „Андрей Стоянов“ и други.

**Школа по Приложни изкуства – с ръководител г-ца Станислава Андонова**

 Курсът по приложни изкуства е насочен към развитието на различни умения като сръчност, наблюдателност, концентрация, въображение, способности хармонично да съчетават цветовете, да изградят усет към красивото, изобретателност, творческо мислене и др.

 Разработваните теми са свързани с българските обичаи и национални празници, природата, историческите и литературните ни ценности, запознаване с всякакви култури от целия свят и интересни научни открития. При изпълнението на задачите участниците изграждат интерес към отделните клонове на науката, разширяват и прилагат своите знания и формират любов към културата и изкуството.

 Курсът все още е в процес на разработване. Броят на участниците е променлив. Това дава възможност да се приложи индивидуален подход към обучаващите се, което има своята положителна стойност. Учениците проявяват любителски интереси. Един от курсистите участва активно в олимпиадите по изобразително изкуство. Миналата година е преминал успешно първия кръг на състезанието, без специална подготовка за това. Тази година преодоля с максимален брой точки всички кръгове на състезанието до момента, въпреки по-малкото занимания, поради възникналата епидемиологична обстановка.

**Театралната школа** **с ръководител г-жа Гергана Борисова**

 През изминалата година са се обучавали 8 деца. С много любов и приятелско отношение, креативност и желание вървеше работата на малките театрали. Своите кратки етюди те представиха пред децата на читалището в забаваката на традиционните тържества и пред деца от другите школи. На ежегодния фестивал, организиран от ССНЧ, децата представиха пиесата „Дари дългия чорап или Пипи дългото чорапче“ , където трима малки актьори от школата бяха отличени с медали за първо, второ и трето място. Театралната школа продължи работата си и през лятото като част от заниманията на лятната група към читалището, която събира и по-големи деца. Техните ежедневни занимания развиват любовта към изкуството, личностни отношения и индивидуални качества на всяко дете. Към края на годината обаче нашата прекрасна колега излезе в майчинство, което наложи да се назначи друг човек за ръководител на школата.

И през 2019 година читалището продължи активното си членство в Сдружение на софийските народни читалища и Съюза на народните читалища.

Настоятелството на читалището поднася своите благодарности на прекрасния екип от преподаватели, администрация, библиотекар, счетоводител, хигиенист и на всички членовете на общото събрание. Благодари им за тяхната любов и всеотдайност към читалището, към колегите си и към децата!

Благодарим за Вашата подкрепа!